SA-boeties in plek van veiligheid geplaas | Maroela Media
“Die twee kinders wat van Brasilië af gerepatrieer is, is tydelik in ŉ plek van veiligheid geplaas,” het Ncumisa Fandesi, woordvoerder van die departement van maatskaplike ontwikkeling in KwaZulu-Natal, gesê.
“Die familie wat deur die ma versoek is om die kinders te versorg, het geweier om hulle in te neem weens ander verpligtinge. Maatskaplike werkers kyk nou na ander familielede wat moontlik as pleegouers kan dien,” volgens Fandesi.
Weziwe Thusi, LUR vir maatskaplike ontwikkeling in KwaZulu-Natal, het gesê die seuns het vlugtig met van hul familielede ontmoet maar sal in die plek van veiligheid gehou word tot daar pleegouers vir hulle gevind is. “Ons het ons maatskaplike werkers opdrag gegee om die saak so gou as moontlik af te handel, aangesien die kinders reeds deur ŉ swaar beproewing is,” het Thusi gesê.
Die twee boeties, sewe en 13 jaar oud, het Donderdag in Suid-Afrika aangekom. Hulle ma is in hegtenis geneem nadat sy glo tussen Brasilië en Portugal met dwelms handel gedryf het. Die seuns het hulle ma in Desember die laaste keer gesien.
Lumka Oliphant, nasionale woordvoerder van die departement van maatskaplike ontwikkeling, het gesê die seuns het verskillende pa’s en dat hulle pa’s nie Suid-Afrikaanse burgers is nie.